રસ્તામાં વિસામો લેવા બાંધેલી નાની કોટડીઓ આવે છે. ઉપર ચડતા ભરથરી ગુફા આવે છે, ગુફાની અંદર ભરથરી-ગોપીચંદની મૂર્તિઓ છે, તેઓએ અહીં ઘણાં વર્ષ તપ કર્યું હતું. ર૩૦૦ સીડી પૂરી થતાં ૧૮૮૦ ફીટની ઉંચાઇએ માળી પરબ યાને વિશ્રામઘાટની જગ્યા આવે છે. અહીં યાત્રિકોને પાણી પીવાની તથા આરામ લેવા માટેની સુંદર સગવડ છે તથા શ્રી રામચંદ્રજીનું મ‌ંદિર છે. તેમજ સાધુ-સંતો માટે ભોજનનું અન્નક્ષેત્ર છે. માળી પરબે વિશ્રાંતિ લઇ ઉપર ચડતાં રાણકદેવીની શિલા અને કબૂતરી ખાણ આવે છે. ૩૪પ૦ સીડી પાસે સુવાવડી પગલાં આવે છે ત્યાં ગર્ભવતી સ્ત્રી પોતાની રક્ષા માટે શ્રીફળ વધારી દર્શન કરે છે. ઉપર ચડતાં શ્રી ગુરુદત્તની ગુફા તથા શ્રી પંચેશ્વર મહાદેવની જગ્યા આવે છે ત્યાં પાણીનું ઝરણું વહે છે. ૩૮૦૦ સીડી ચડતાં ગિરનાર કોટ દૂરથી જ નજરે પડતાં યાત્રિકોને આનંદ થાય છે.